Komisia vypracovala možnosti politiky so zohľadnením odporúčaní prijatých počas konzultácie, do ktorej sa zapojili príslušné zainteresované strany (Európsky parlament, členské štáty, orgány a agentúry EÚ, organizácie občianskej spoločnosti). Všetky zainteresované strany sa dohodli na operatívnych zmenách navrhovaných v možnosti 1. Možnosť 2 predstavuje legislatívne opatrenia, ktoré si našli širokú podporu medzi všetkými zainteresovanými stranami. Niekoľko opatrení navrhovaných v rámci možnosti 3 podporilo niekoľko zainteresovaných strán. Členské štáty sa však osobitne nezhodli na rozšírení rozsahu pôsobnosti mechanizmu nad rámec schengenského acquis a na vytvorení komplexných hodnotení založených na rizikách. Zainteresované strany nepodporili navrhované vytvorenie osobitného hodnotenia základných práv. Možnosťou 4 sa kombinujú opatrenia v rámci ďalších troch možností, ktoré si našli celkovo najširšiu podporu u všetkých zainteresovaných strán. V rámci nej sa prijíma opatrnejší prístup k zavedeniu komplexných hodnotení vzhľadom na rozdelenie členských štátov v tejto veci. Pri tejto možnosti zostáva Rada zapojená do prijímania odporúčaní v politicky najdôležitejších prípadoch a významne sa zvyšuje jej úloha pri ďalšom postupe a monitorovaní vykonávania odporúčaní. Možnosťou 4 by sa navyše lepšie začlenilo zohľadnenie základných práv do hodnotení bez pridania samostatnej oblasti, pre ktorú sa počas konzultácie nenašla podpora.

Uprednostňovaná možnosť politiky by bola zameraná na identifikované problémy a účinne by sa ňou reagovalo na všeobecné a špecifické ciele tejto iniciatívy. Prispievaním k dobre fungujúcemu Schengenu je rozsah možných priamych a nepriamych vplyvov veľmi široký vrátane pozitívnych hospodárskych a sociálnych vplyvov. Zámerom posúdenia vplyvu však nie je kvantifikovať nepriame hospodárske vplyvy; zameriava sa skôr na hlavné prínosy plynúce zo štyroch možností politiky pre členské štáty, Komisiu a orgány a agentúry EÚ pri činnostiach, ktoré sú z hľadiska zdrojov najnáročnejšie. Uprednostňovaná možnosť by zvýšila kvalitu hodnotení a umožnila by členským štátom mať lepšie informácie o skutočnej situácii v iných členských štátoch, čím by sa prispelo k posilneniu výsledkov hodnotení a budovaniu dôvery medzi členmi. Optimalizáciou účasti expertov by členské štáty vyčlenili menej finančných zdrojov na dopravu, stravu a štátnych zamestnancov mobilizovaných na účely hodnotení. Členské štáty môžu mať prínos z nestranného posúdenia ich správ a odporúčaní týkajúcich sa oblastí, v ktorých môže byť potrebné zlepšenie. Ďalším prínosom je možný prenos vedomostí a najlepších postupov. Komisia by mala prínos z koordinácie a účasti na vylepšenom mechanizme, pretože by sa tým umožnilo lepšie monitorovanie uplatňovania a vykonávania právnych predpisov EÚ v členských štátoch. Zároveň by to Komisii umožnilo dozvedieť sa o vznikajúcich problémoch a výzvach, ktoré by mohla vyriešiť prostredníctvom nových legislatívnych iniciatív. Experti Komisie by vďaka účinnejším hodnoteniam získali ďalšie odborné znalosti prospešné pre ich funkciu. Z uprednostňovanej možnosti by mali prínos orgány a agentúry EÚ. Vďaka väčšiemu zapojeniu a synergii by orgány/agentúry EÚ zhromažďovali počas hodnotení ďalšie informácie, ktoré takisto umožňujú výmenu najlepších postupov a vytváranie sietí s kolegami zo správ členských štátov. Uprednostňovaná možnosť obsahuje niekoľko opatrení, ktoré by umožnili zjednodušenie a zníženie administratívneho zaťaženia pre Komisiu, členské štáty a Radu.